## La Generalitat contracta brigades d’instal·ladors per a la revisió i sanejament de les instal·lacions elèctriques d’enllaç danyades per les inundacions

*** S’estima que esta iniciativa restablirà el 90 % de les instal·lacions d’interior d’edificis i vivendes inutilitzades
* És el tercer contracte d’emergència fet per la Conselleria d’Innovació, juntament amb el de neteja i autobusos llançadora per a les àrees industrials afectades**

La Conselleria d’Innovació, Indústria, Comerç i Turisme ha posat en marxa un contracte amb la Federació Empresarial Metal·lúrgica Valenciana (FEMEVAL) per a l’enviament de brigades d’instal·ladors elèctrics que duguen a terme la revisió i reparació de les instal·lacions elèctriques d’enllaç, així com la comprovació dels quadres elèctrics en els edificis i vivendes afectats per les inundacions.

Així mateix, es plantegen xicotetes reparacions, que poden incloure canvis de fusibles, que permetran tant el restabliment de la llum amb la major celeritat com la garantia que la instal·lació elèctrica reunix les condicions de seguretat necessàries.

Amb esta iniciativa, s’estima que prop del 90 % de les instal·lacions elèctriques d’interior que van quedar inutilitzades pel temporal podran funcionar, i recuperaran així el subministrament d’electricitat de manera segura i definitiva.

Per a aconseguir-ho, la Conselleria, en col·laboració amb Iberdrola, destinarà un total de 830.000 euros i preveu actuar en 14.470 instal·lacions, tant de vivendes unifamiliars com vivendes dins d’edificis afectats.

Cal explicar que, una vegada reconstruïda la xarxa de transport i distribució elèctrica afectada i représ el subministrament, hi ha instal·lacions elèctriques interiors en edificis i vivendes que seguixen afectades i no totes disposen d’electricitat, per la qual cosa és necessària l’actuació d’empreses instal·ladores de baixa tensió per a la seua reparació i posada en servici.

Per això, després d’haver restablit el subministrament de la xarxa de distribució afectada, les labors de la Generalitat s’han centrat en la detecció i mapatge dels comptadors i quadres elèctrics danyats a conseqüència de les inundacions i l’articulació de les mesures més eficients per a la seua revisió, sanejament i reparació.

**Neteja i autobusos llançadora de les àrees industrials**

Este és el tercer dels contractes d’emergència realitzats per la Conselleria d’Innovació per a la tornada a l’activitat econòmica en les zones afectades. Així, Ivace+i, s’ha fet càrrec de les tasques de neteja i posada a punt en 40 àrees industrials afectades per les inundacions per a facilitar a les empreses i pimes afectades unes condicions propícies per a la represa d’activitats productives.

Igualment, Ivace+i ha posat a la disposició dels treballadors de les àrees industrials afectades autobusos llançadora gratuïts des de les 06.00 hores que connecten València amb els polígons de Sedaví, Alfafar, Massanassa, Catarroja, Albal i Beniparrell.

Fecha: 16/11/2024